Norges Bank bruker renten til  å sikre folks jobber 
LO får svar fra sentralbanksjefen: Lavere rente er ikke veien til flere jobber på lang sikt. Sentralbanksjef Ida Wolden Bache startet torsdag sin årstale på Økern-senteret i Oslo: Hun viste frem et kveldsbilde med ordet «TILLIT» skrevet med lys i de riktige vinduene på den høye bygningen. Hun minnet om at ordet kan leses begge veier.  – Man har tillit til hverandre, sa hun i sin tale torsdag kveld. Men kan vi ha tillit til Bache, som med sine renteøkninger presser lånekundene hardt og skaper bråstopp i bygningsbransjen? – Folk kan ha tillit til at Norges Bank gjør sitt ytterste for å nå de målene myndighetene har satt for oss, sier hun til Aftenposten. Målene beskriver hun slik: Her har konflikten om rentesettingen mellom Norges Bank og LO stått. Ingen målkonflikt LO mener Bache setter renten for raskt opp og bruker økt ledighet som et virkemiddel til å få ned prisveksten. – De burde brukt mye lengre tid på å nå inflasjonsmålet, og på den måten ta større hensyn til familieøkonomi, produksjon og sysselsettingen her hjemme, sa LOs sjeføkonom Roger Bjørnstad til E24 etter den siste renteøkningen i desember i fjor. Baches budskap er et helt annet. Hun sier de to målene er forenlige. – På lang sikt er det ingen motsetning mellom lav prisvekst og høy sysselsetting, sier hun. Avfeier LO Bache møter Aftenposten noen timer før hun skal på talerstolen. Hun avfeier valgmuligheten LO setter opp. – I det lange løp er det ikke mulig å bytte til seg flere arbeidsplasser mot å godta at prisene stiger raskere, sier hun. Ved å godta høy prisvekst lenge, vil Norges Bank tvert imot kunne skade det økonomiske livet.  – Høy prisvekst betyr som regel også varierende prisvekst. Det blir vanskelig å planlegge for næringslivet, partene i arbeidslivet og folk flest. Usikkerheten kan føre til at langsiktige investeringer må vike for mer kortsiktige investeringer. Konflikt på kort sikt På kort sikt kan det imidlertid se annerledes ut. Ved å holde renten lav, kan det bli bedre fart i økonomien, flere jobber og lavere ledighet en stund.  Bache sier Norges Bank derfor veier de to målene mot hverandre på kort sikt. – Vi må vurdere hvor lang tid vi skal bruke for å få prisveksten tilbake til målet, sier hun. LO mener Norges Bank bør bruke «mye lengre tid» ved å holde renten lavere. Bache mener de balanserer de to hensynene, selv om Norges Bank siden høsten 2021 har «hevet renten mye og raskt for å få bukt med inflasjonen». – Vi har hele tiden lagt vekt på å unngå at ledigheten skulle øke mye. Vi er fortsatt ikke i mål, men prisveksten er på vei ned, sier hun. Dette er balansen Bache peker på at Norges Banks rentekomité kunne tatt enda hardere i. – Vi kunne fått prisveksten raskere ned, men da hadde trolig ledigheten økt mer, sier hun. Balansegangen er tallfestet og kommer til uttrykk i bankens siste prognoser (se faktaboks). Om ledigheten i 2026 sier hun: – Det er om lag nivået vi hadde før pandemien.  Høy rente koster Tallene viser at norsk økonomi hittil seilt gjennom de historisk raske renteøkningene uten at den registrerte ledigheten har rikket seg. Fra september 2021 til desember i fjor ble styringsrenten satt opp fra null til 4,5 prosent. Samtidig var den registrerte ledigheten uendret på svært lave 1,8 prosent både i 2022 og i fjor.  For i år spår Norges Bank at styringsrenten holder seg omtrent uendret og at ledigheten stiger litt til 2,1 prosent. Det tilsvarer rundt 10.000 flere ledige.  – Går det som vi nå tror, vil prisveksten komme tilbake til målet uten at vi må gå veien om en kraftig økning i arbeidsledigheten, sier Bache. Med andre ord: Prismålet blir nådd i rimelig tid og med god sysselsetting underveis. Men kampen mot den høye prisveksten har ikke vært kostnadsfri. – Vi ser jo at dette koster i deler av næringslivet. Vi ser en klar nedgang i byggenæringen, og det er lavere aktivitet i varehandelen, sier hun. Samtidig har lånekundene fått det strammere. Men vi er langt unna økonomisk dommedag. – De aller fleste husholdningen har økonomi til håndtere den økte renten, sier hun.
Torsdag holder sentralbanksjef Ida Wolden Bache årstalen 2024 i Norges Bank. Rentesettingen har ifølge henne to mål: Lav prisvekst og høy sysselsetting. Hun avviser LOs budskap. Lavere rente og høyere prisvekst gir ikke flere jobber på lang sikt.  På kort sikt kan det være konflikt. Da balanserer Norges Bank mellom målene og legger vekt også på høy sysselsetting.